鄒幸彤

鄒幸彤係香港大律師、泛民主派人士，2016至2021年做過支聯會副主席。2021年，香港國家安全警察話佢同支聯會「煽動顛覆國家政權」，拉咗佢坐監。

早年
鄒幸彤1985年出世，讀過蘇浙小學同英華女學校，中學畢業嘅時候係香港高級程度會考5A狀元，考咗入英國劍橋大學物理系。

佢本科畢業之後再喺劍橋讀地球物理學做博士生，期間發生汶川大地震。大地震理論上應該為佢個研究提供大量研究數據，佢啲同學都好興奮，但係佢發現地震令佢關心嘅，唔係地震嘅物理現象，而係籌款賑災。汶川大地震呢件事令佢決定退學，轉行做人權事務。

人權律師
佢返香港入讀香港大學專業進修學院法律系，2014年香港大學 PCLL畢業，2016年做咗大律師，喺夏慤大律師事務所執業。佢畢業之後專職做人權律師，打過嘅出名官司包括郭永健港鐵示威案、馮敬恩圍堵港大校委會案、戴耀廷佔領中環串謀公眾妨擾案等等。

佢亦喺2010年加入香港市民支援愛國民主運動聯合會做義工，2016年開始做支聯會副主席，直至支聯會2021年解散。

坐監
一年一度紀念六四事件嘅香港維園六四燭光晚會搞咗三十年，一路由支聯會主辦，但係2020年同2021年香港警務處連續兩年用武漢肺炎香港疫情做原因，禁止維園悼念集會。2021年，由於支聯會主席李卓人已經坐緊監，鄒幸彤帶領支聯會申請搞維園六四晚會。警察決定禁止集會之後，佢宣佈集會取消，但係佢會自己去維園悼念。6月4號朝早，警察上門拉咗佢，告佢「涉嫌宣傳未經批准集結」。佢之後保釋咗，但係6月30號警察又撤銷佢保釋拉返佢，8月5號再保釋。

2021年8至9月，香港警務處國家安全處勒令支聯會遞交運作資料。鄒幸彤代表支聯會回應指國安處嘅要求唔合法，拒絕提供資料。9月8號，警察又上門拉佢，期間佢全程直播。9月9號，警方將鄒幸彤嘅控罪改做「煽動顛覆國家政權罪」。佢唔認罪，法庭亦唔俾佢保釋，繼續收監。

香港大律師
香港泛民主派人士
物理學家
幸彤
類:香港監犯